འདས་པའི་ལོ་ངོ་དྲུག་ཅུ་ཙམ་འདི་ང་ཚོ་བོད་གཞི་བྱེས་གཉིས་ཀྱིས་ཕྱི་ནང་གི་འགལ་རྐྱེན་མང་པོ་ཞིག་ལ་གདོང་གཏད་ནས་འཛམ་གླིང་གི་སྐྱབས་བཅོལ་འདྲ་འདྲའི་ནང་ནས་མ་འདྲ་བ་ཞིག་ཡིན་ཟེར་ནས་མཛད་གཙོ་རྣམ་པའི་ཞལ་རྒྱུན་ཡོད་པའང་འཆར་གཞི་ལོ་ལྔ་ཚན་དང་བཅུ་ཚན་བྱས་ནས་བྱུང་བ་ཞིག་རེད་ལ།བོད་བཙན་པོའི་རྒྱལ་རྒྱུད་ཉམ་ནས་བོད་སིལ་བུ་འཐོར་བའི་ལོ་ངོ་དགུ་བརྒྱ་ལྷག་ཅིག་དང་དེ་ནས་སྐྱ་ས་དང་ཕག་གྲུ།སྡེ་རིན་པ་སྤུངས།ཀརྨ་གཙང་པ།གཞུང་ས་དགའ་ལྡན་ཕོ་བྲང་ཕྱོགས་ལས་རྣམ་རྒྱལ་བཅས་ཀྱི་བོད་དབང་བསྒྱུར་བ་ལས་བོད་ཆོལ་ཁ་གསུམ་ལ་ཁྱབ་པ་ཞིག་བྱུང་མེད་པ་ལོ་རྒྱུས་གང་མཇལ་ཀྱང་གསལ་པོ་རེད།འོན་ཀྱང་བོད་ས་རྒྱ་འོག་ཏུ་ཤོར་བ་ནས་༧གོང་ས་སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་དང་སྐབས་དེའི་གཞུང་འཛིན་ཧྲག་བསྡུས་ཤིག་རྡོག་ཐོན་གྱིས་གཡུ་རྒྱལ་ལྷུན་རྩེ་རྫོང་དུ་ཆིངས་ཡིག་དོན་ཚན་བཅུ་བདུན་རྩིས་མེད་ཀྱིས་གསལ་བསྒྲགས་བསྐྱངས།རྒྱ་གར་ལ་འབྱོར་མཚམས་ཐོག་མར་མ་སུ་རུར་གསལ་འགོད་པའི་དྲི་ལན་དུ་ང་དང་བཀའ་ཤག་གང་ན་ཡོད་ན་དེ་ན་བོད་གཞུང་ཡོད་ཅེས་བཀའ་ལན་ཕེབས།ཆིག་སྟོང་དགུ་བརྒྱ་དྲུག་ཅུ་ཐམ་པ་ནས་མང་གཙོའི་སྲིད་གཞུང་དབུས་བརྙེས།བོད་ཆོལ་ཁ་གསུམ་ཆོས་ལུགས་དང་བཅས་པའི་ངོ་ཚབ་མཚོན་པའི་བཙན་བྱོལ་བོད་གཞུང་རིམ་པའི་འཐུས་ཚང་དང་དེང་དུས་ཀྱི་ཡང་དག་པའི་མང་གཙོའི་སྲིད་གཞུང་ཞིག་ཏུ་བསྒྱུར་ནས་ཆོས་སྲིད་ཀྱི་མཛད་པ་རླབས་ཆེན་བསྐྱངས་པ་འདི་འདྲ་ཞིག་བོད་ཀྱི་ལོ་རྒྱུས་ཁྲོད་བྱུང་མ་མྱོངས་པ་གསལ་པོ་རེད།ཕྱི་ལོ་༢༠༡༡ནས་སྐུ་དབང་ཆ་ཚང་མི་མང་གི་ཐད་ཀར་བདམས་པའི་ཀ་བ་གསུམ་གྱི་མཛད་གཙོ་རྣམ་པར་ཆ་བགོས་ཀྱིས་ཆབ་སྲིད་ཀྱི་འགན་དབང་ལས་བགྲེས་ཡོལ་གནང་།